ฮัทชินสัน เลือกลงทุนไทยกว่า4พันล้าน
ฮัทชินสันเลือกไทยเป็นฐานการผลิตฮาร์ดดิสก์ไดร์ฟในต่างประเทศแห่งแรก มูลค่าการลงทุน 4,300 ล้านบาท เพื่อป้อนลูกค้าทั้งในไทยและต่างประเทศ
9 ก.พ. 2553

ฮัทชินสันเลือกไทยเป็นฐานการผลิตฮาร์ดดิสก์ไดร์ฟในต่างประเทศแห่งแรก มูลค่าการลงทุน 4,300 ล้านบาท เพื่อป้อนลูกค้าทั้งในไทยและต่างประเทศ 
นางสาวอัจฉรินทร์ พัฒนพันธ์ชัย รองเลขาธิการคณะกรรมการส่งเสริมการลงทุน (บีโอไอ) เปิดเผยภายหลังพิธีวางศิลาฤกษ์ก่อสร้างโรงงานของบริษัท ฮัทชินสัน เทคโนโลยี (ประเทศไทย) ว่า บริษัท ฮัทชินสันตัดสินใจเข้ามาลงทุนตั้งฐานการผลิตฮาร์ดดิสก์ไดร์ฟในประเทศไทย มูลค่าการลงทุน 4,300 ล้านบาท โดยจะผลิตขาจับยึดหัวอ่านในฮาร์ดดิสก์ไดร์ฟ เพื่อป้อนให้กับผู้ผลิตรายใหญ่ของโลกที่มีบริษัทตั้งอยู่ในไทย และต่างประเทศ
ทั้งนี้ โรงงานตั้งอยู่ในนิคมอุตสาหกรรมโรจนะ จังหวัดนครศรีอยุธยา โดยคาดว่าสร้างโรงงานเสร็จในเดือนสิงหาคม 2553 ซึ่งจะสามารถเปิดดำเนินการได้ภายในเวลา 2 เดือนถัดมา และสามารถเริ่มดำเนินการผลิตได้ก่อนสิ้นปีนี้
“การตัดสินใจเข้ามาลงทุนตั้งฐานการผลิตชิ้นส่วนฮาร์ดดิสก์ไดร์ฟ ในประเทศไทยของฮัทชินสัน ถือเป็นการลงทุนในต่างประเทศครั้งแรกของฮัทชินสัน ซึ่งตอกย้ำให้เห็นถึงความมั่นใจของนักลงทุนต่างชาติที่มีต่อประเทศไทยยังไม่เปลี่ยนแปลง” นางสาวอัจฉรินทร์ กล่าว
นอกจากนี้ การเข้ามาลงทุนของฮัทชินสัน จะช่วยทำให้อุตสาหกรรมฮาร์ดดิสก์ไดร์ฟ ของไทยมีความเข้มแข็งมากยิ่งขึ้น เพราะปัจจุบัน มีผู้ผลิตฮาร์ดดิสก์ไดร์ฟรายใหญ่ของโลก มาตั้งฐานการผลิตอยู่ในประเทศไทยแล้วทั้ง ซีเกท เทคโนโลยี, เวสเทิร์นดิจิตอล, โตชิบา และฮิตาชิ โกลบอล สตอเรจ ส่วนกลุ่มผู้ผลิตชิ้นส่วนฮาร์ด ดิสก์ไดร์ฟ ก็เข้ามาลงทุนในไทยเกือบทุกขั้นตอนแล้ว ส่งผลให้การเข้ามาลงทุนของฮัทชินสัน จะยิ่งทำให้ประเทศไทยมีผู้ผลิตชิ้นส่วนครบวงจรมากยิ่งขึ้น
นางแคทเธอรีน สกาแวน ประธานฝ่ายฮาร์ดดิสก์ไดร์ฟ บริษัท ฮัทชินสัน เทคโนโลยี Inc ซึ่งเป็นบริษัทแม่ในสหรัฐอเมริกา กล่าวว่า เหตุผลหลักที่ทำให้ฮัทชินสันตัดสินใจเลือกประเทศไทยเป็นฐานการผลิตแห่งแรกในต่างประเทศ เพราะประเทศไทยมีศักยภาพในการเป็นฐานการผลิต ฮาร์ดดิสก์ ไดร์ฟ ทำให้ฮัทชินสันสามารถใกล้ชิดกับลูกค้าที่เป็นผู้ผลิต ฮาร์ดดิสก์ไดร์ฟในประเทศไทย และช่วยให้สามารถส่งมอบงานให้กับลูกค้าได้อย่างรวดเร็ว